A hentesüzlet homlokzata. Forrás: YouTube

Január első felében bezárt az indiai Kolkata (régebben Kalkutta) egyik legrégebbi hentesüzlete, a Kalman Cold Storage. Az üzletet egy magyar artista, Koháry Kálmán alapította meg a negyvenes években, és a 4,5 milliós városban olyan ismertségre tett szert, hogy több cikk is megemlékezett a bezárásáról. A hentesbolt jelentősége legjobban ebből az olvasói levélből jön át, amely az egyik legnagyobb indiai napilapban jelent meg:

“Arról suttognak, hogy a kolkatai húsimádók fekete karszalagot viselnek ezekben a napokban. Ennek egyértelmű az oka: a híres intézmény, a Kalman Cold Storage – az imádott magyar kolbász bölcsője – bezárt. (…) A hiányt nem csak az ínyencek fogják megérezni. A Kalman, amelyet egy magyar artista alapított, szerves része Kolkata történelmének. A város kozmopolita karakterét szimbolizálta. Ennek viszont vége, ahogy a pluralizmus több más jelképe is eltűnőben van a mai Indiából”

– írta az indiai Telegraph olvasója.

Az alapító, Koháry Kálmán egy vándorcirkusszal érkezett a városba a negyvenes években. A világháborút Indiában maradva bekkelte ki, majd amikor világossá vált számára, hogy a kommunisták kerültek hatalomra Magyarországon, úgy döntött, Kolkatában marad véglegesen. Feleségül vett egy burmai nőt, és elindította a hentesboltját egy olyan negyedben, ahol az indiaiak mellett angolok, zsidók, örmények és muszlim vallásúak is éltek.

A hely tulajdonosa pár éve azt mondta, hogy egész Indiában a Kalman volt az első bolt, ahol marhát, sertést és csirkét is lehetett kapni.

“Az, hogy ez lehetséges volt, megtestesítette a város szekuláris ethoszát”

– mondta egy korábbi cikkben az üzletről egy törzsvásárló. Ez amiatt számított különlegesnek, mert a hinduk (Kolkata lakosságának 76 százaléka) nem esznek marhát, a muszlimok (a helyi lakosság 20 százaléka) pedig sertést. Ennek úttörő jelentőségét jól mutatja például, hogy tavaly a tartomány egy falujában meglincseltek egy muszlimot, mert állítólag marhahúst evett.

Koháry 1969-ban hunyt el, családja ezt követően Ausztráliába költözött, így az indiai üzletvezető tulajdonába került a hentesbolt. Azóta is indiaiak vitték az üzletet, de a bezárásig a magyarnak nevezett kolbász volt a legnépszerűbb termékük. Az üzletvezető korábban azt mondta, hogy az eredeti, több mint hetvenéves recepttel készítik a kolbászt: fekete borssal, fokhagymával és sóval fűszerezik, majd 7-8 órán át füstölik faszénen.

A hentesbolt az új piac környéki zsúfolt utcák egyikén, egy nehezen megtalálható helyiségben működik. Az üzlet nem sok párhuzamot mutat egy hagyományos magyar hentessel, a róla készült videók alapján inkább a harmadik világ műanyag székes-ventilátoros szolgáltatóinak világát idézi, ahol a hentesek atlétában és flip-flop papucsban nyomják. A szűkös üzlet falát a cégről megjelent, bekeretezett újságcikkek díszítik. Az üzletről készült videókat érdemes megnézni annak, akit kicsit is érdekelnek eltérő kultúrák hétköznapjai.



Egy indiai vlogger látogatása a hentesüzletben

A hentesüzlet hagyományosan karácsony környékén volt a legforgalmasabb. Ilyenkor gyakran estig 10-ig álltak sorban a vevők. Az üzlet annyira ismert volt a környéken, hogy a karácsony előtti napokban annyian jöttek ide a városon kívülről, hogy létszámban felülmúlták a kolkatai vásárlókat. Az üzlet életében fontos szerepet játszottak a törzsvásárlók. “Ha egy régi ügyfél kérte, akkor egy szabadnapon is kinyitottam a boltot sürgős esetben, még akkor is, ha csak 100 gramm kellett neki” – mondta a volt üzletvezető.



Kézműves termékbemutató

Az újságcikkek szerint a hentesboltot nem is a forgalom visszaesése, hanem ironikus módon – legalábbis részben – egy olyan probléma miatt kellett bezárni, amely jelenleg a magyar gazdaságot is gyötri. Ez pedig a munkaerőhiány. A mostani vezetők már régóta nyugdíjba akartak menni, és sokáig keresgéltek valakit, aki elkészíthetné az Indiában sajátosnak számító termékeiket. Mivel azonban nem találtak senkit, kénytelenek voltak bezárni.

A bezárásban azonban az is szerepet játszott, hogy némileg eljárt az üzlet fölött az idő. Még ha voltak is jó minőségű termékei az egyik törzsvásárló szerint, több árujuknak egyszerűen nem megfelelő a minősége, amely a videókat elnézve aligha meglepő.

Támogasd a munkánkat! A G7-et ingyen lehet olvasni, de nem ingyen készül. Ha tetszett, amit olvastál és hasznosnak gondolod a munkánkat, akkor támogass minket, úgy, mintha előfizetnél. Ezzel növeled a működésünk biztonságát, és hozzájárulsz ahhoz, hogy olyan minőségben írhassuk az újságot továbbra is, ahogy eddig. Magánszemélyként és cégként is küldhetsz nekünk pénzt egy egyszerű bankkártyás fizetéssel vagy havi rendszerességgel. Köszönjük, hogy mellénk állsz. Havonta Egyszeri összeggel Tovább a támogatáshoz

Közélet hentesüzlet hús india Olvasson tovább a kategóriában